ORDE do 16 de decembro de 2008 pola que se aproban os estatutos do Colexio Profesional de Delineantes e Técnicos Superiores Proxectistas de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/01/2009

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza, asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei, adaptarán os seus estatutos á citada lei.
Dando cumprimento a esta disposición, o Colexio Profesional de Delineantes e Técnicos Superiores Proxectistas de Ourense, acordou en Xunta Xeral Extraordinaria, a aprobación dos estatutos, logo de ter recadada a cualificación previa de legalidade favorable da Secretaría Xeral de Consellería de Presidencia, Administracións Públicas e Xustiza. Posteriormente, foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.
Aprobar os estatutos do Colexio Profesional de Delineantes e Técnicos Superiores Proxectistas de Ourense, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, dezaseis de decembro de dous mil oito.
José Luis Méndez Romeu
Conselleiro de Presidencia, Administracións Públicas e Xustiza
ANEXO
ESTATUTOS DO COLEXIO PROFESIONAL DE DELINEANTES E TÉCNICOS SUPERIORES PROXECTISTAS DE OURENSE
CAPÍTULO I
Artigo 1º.-Definición.
O Colexio Profesional de Delineantes e Técnicos Superiores Proxectistas de Ourense, que se rexerá pola lexislación básica do Estado, polos preceptos da Lei 11/2001, do 18 de setembro, de colexios profesionais da Comunidade Autónoma de Galicia, e por estes estatutos, é unha corporación de dereito público con personalidade xurídica propia e con capacidade plena para o cumprimento dos seus fins.
Artigo 2º.-Domicilio e ámbito territorial.
O Colexio Profesional de Delineantes e Técnicos Superiores Proxectistas de Ourense terá o seu domicilio en Ourense, rúa da Concordia 26, 2º-E, e o seu ámbito de actividade queda circunscrito á provincia de Ourense.
Artigo 3º.-Fins.
O Colexio Profesional de Delineantes e Técnicos Superiores Proxectistas de Ourense terá como fins esenciais:
a) Velar, dentro do marco das leis e regulamentos, polo adecuado nivel de calidade nas prestacións profesionais dos colexiados e asegurar que as súas actividades se axustan ás normas deontolóxicas da profesión e ás requiridas pola sociedade á que serven.
b) Promover a formación e perfeccionamento dos colexiados.
c) Defender os intereses profesionais dos colexiados e representar os intereses xerais da profesión, especialmente nas súas relacións coa Administración, institucións, tribunais, entidades e particulares, para ser parte en cantos litixios lles afecten, podendo exercitar o dereito de petición.
d) Colaborar coas administracións públicas de Galicia no exercicio das súas competencias nos termos previstos na lei.
e) Correspóndelle así mesmo ao Colexio informar de todas as normas que prepare o Goberno autonómico sobre as condicións xerais do exercicio profesional e sobre as funcións, os ámbitos e o réxime de incompatibilidades da profesión.
Artigo 4º.-Funcións.
O Colexio Profesional de Delineantes e Técnicos Superiores Proxectistas de Ourense, ademais das competencias establecidas pola lexislación estatal e polo artigo 9 da Lei 11/2001, exercerá no seu ámbito territorial as funcións que seguen:
a) Todas as que lle sexan encomendadas pola Administración e colaborar con esta mediante a realización de estudos, elaboración de estatísticas, emisión de informes e outras actividades relacionadas cos seus fins, que poidan serlle solicitadas ou que o Colexio acorde formular por propia iniciativa.
b) Asesorar os particulares e entidades de calquera clase, en materia de competencia, emitindo os informes que lle sexan solicitados.
c) Velar polos dereitos, deberes e prestixio dos profesionais e, especialmente, sobre aquelas cuestións que correspondan ao campo das competencias e facultades dos delineantes e técnicos superiores proxectistas.
d) Impedir, se é o caso, perseguir, ata ante os tribunais de Xustiza, todos os casos de intrusismo profesional que afecten os delineantes e técnicos superiores proxectistas e o exercicio da súa profesión, no caso de que esta se exerza ou se pretenda exercer, se obstaculice ou se pretenda obstaculizar por persoa en quen non concorran os requisitos legais establecidos para a práctica da profesión ou por calquera clase de órgano ou entidade.
e) Organizar e efectuar misións de carácter cultural, científico, técnico ou práctico relacionadas coa profesión, así como cursos para a formación, actualización e mellora posgrao dos colexiados.
f) Recoller e canalizar as aspiracións da profesión, enviando aos centros oficiais aquelas suxestións que garden relación co perfeccionamento e coas normas que rexan os servizos que presten ou poidan prestar os delineantes e técnicos superiores proxectistas, tanto nas corporacións oficiais como nas entidades particulares, de acordo coas exixencias, necesidades e potencialidade da sociedade en cada momento.
g) Realizar o recoñecemento de sinatura e visado de planos, informes, ditames, medicións, valoracións, peritacións e demais traballos que leven a cabo os delineantes e técnicos superiores proxectistas no exercicio da súa profesión, en concreto sobre as funcións e competencias que lle están atribuídas polo currículo dos reais decretos 135/1994, 136/1994 e 2427/1994.
h) Manter un activo servizo de información sobre prazas e postos de traballo que desenvolverán os delineantes e técnicos superiores proxectistas co fin de posibilitar a súa ocupación. Para poder darlle maior eficacia, terá coñecemento da especialidade profesional de cada colexiado, así como o seu grao de actualización e perfeccionamento técnico.
i) Fomentar e organizar entre os colexiados os beneficios da previsión, creando e desenvolvendo a mutualidade colexial.
j) Interesarse polo adecuado nivel do ensino da profesión nos centros que impartan estes estudos.
k) Mediar para a adecuada ordenación e retribución dos delineantes e técnicos superiores proxectistas que exerzan a súa profesión por conta allea, mantendo a relación cos órganos laborais e sindicais.
l) Informar os organismos da Administración en materias de competencia da profesión.
m) Participar na elaboración dos planos de estudo da Administración e dar a información necesaria para poder acceder á vida profesional.
n) Representar e defender a profesión ante a Administración, institucións, tribunais, entidades e particulares, con lexitimación para ser parte nos litixios que afecten os intereses profesionais, e usar o dereito de petición de acordo coa lei.
o) Facilitarlles aos tribunais a relación de colexiados que puidesen ser requiridos para intervir como peritos en asuntos xudiciais.
p) Intervir como mediador e con procedementos de arbitraxe nos conflitos que por motivos profesionais se susciten entre os colexiados.
q) Resolver por laudo, solicitado polas partes interesadas, as discrepancias que poidan xurdir sobre o cumprimento das obrigas orixinadas polos traballos profesionais realizados polos colexiados.
r) Emitir ditames en procedementos administrativos ou xudiciais nos que se discutan cuestións relativas a honorarios profesionais.
s) Ditar normas orientativas sobre honorarios profesionais para o exercicio da profesión.
t) Encargarse do cobramento de percepcións, remuneracións ou honorarios profesionais por petición dos interesados.
u) Facilitar a solución de problemas de vivenda aos colexiados, participando nos padroados oficiais que para cada profesión creen os diferentes departamentos da Xunta de Galicia.
v) Cumprir e facer cumprir aos colexiados as leis xerais e especiais, os estatutos profesionais e os regulamentos de réxime interior, así como as normas e decisións adoptadas polos órganos colexiais, en materia da súa competencia.
w) Ordenar no ámbito da súa competencia a actividade profesional dos colexiados, velando pola ética e dignidade profesional e polo respecto debido aos dereitos dos particulares e exercer a facultade disciplinaria na orde profesional e colexial.
x) Cantas outras funcións sexan beneficiosas para os intereses dos colexiados.
Artigo 5º.-Relacións coa Xunta de Galicia.
1. O Colexio Profesional de Delineantes e Técnicos Superiores Proxectistas de Ourense, en todo o que se refira a cuestións institucionais e corporativas, relacionarase coa consellería ou organismo competente en materia de colexios profesionais.
2. No referente aos contidos da profesión relacionarase cos departamentos da Administración competentes.
CAPÍTULO II
SECCIÓN PRIMEIRA
Artigo 6º.-Incorporación ao Colexio.
1. Para poder exercer a profesión de delineante na provincia de Ourense é necesaria a incorporación plena ao Colexio. Existindo unha organización por colexios territoriais, será suficiente a incorporación a un deles, que será o do domicilio profesional único ou principal, para exercer en todo o territorio estatal.
2. Os profesionais que exerzan ocasionalmente nunha demarcación diferente á da colexiación deberán comunicar, a través do colexio ao que pertencen, aos colexios respectivos as actuacións que vaian realizar nas súas demarcacións.
3. Os profesionais titulados vinculados coa Administración pública mediante relación de servizos de carácter administrativo ou laboral non precisarán estar colexiados para o exercicio de funcións puramente administrativas nin para a realización de actividades propias da correspondente profesión por conta da administración á que pertenzan, cando o destinatario inmediato destas sexa esa administración. Si será obrigatoria, en consecuencia, a colexiación para o exercicio da actividade privada.
Artigo 7º.
Para poder ser admitido no Colexio será necesario posuír a titulación académica que exixen as leis para exercer a profesión, é dicir, estar en posesión da categoría de delineante proxectista antes do 1 de xaneiro de 1982 ou en posesión do título de formación profesional de grao superior, ou equivalente, en edificación e obra civil ou en fabricación mecánica ou graduado en artes, supeditándose ás demais condicións que establecen estes estatutos, aínda que non será indispensable o exercicio da profesión, nin será exixible pertencer a unha determinada mutualidade.
Os estranxeiros poderanse incorporar ou habilitar ao Colexio cando se cumpran os requisitos para poder exercer a profesión no Estado español. Exceptúanse as incorporacións a título honorífico.
Artigo 8º.-Membros do Colexio.
Serán membros do Colexio Profesional de Delineantes e Técnicos Superiores Proxectistas, os que reúnan os requisitos establecidos nos artigos 7 e 9 destes estatutos e que o soliciten na forma regulamentaria.
As persoas que integran o Colexio Profesional de Delineantes e Técnicos Superiores Proxectistas, poden ser membros exercentes, membros non exercentes e membros de honra:
a) Son membros exercentes as persoas naturais que, reunindo as condicións exixidas, obteñan a incorporación ao colexio e exerzan a profesión de delineante ou técnico superior proxectista.
b) Son membros non exercentes as persoas físicas que obteñan a incorporación ao colexio e non exerzan actualmente a profesión.
c) Son membros de honra as persoas naturais ou xurídicas, colexios, institucións, organismos, etc. españois ou estranxeiros, sexan ou non delineantes e técnicos superiores proxectistas, que, a xuízo da Asemblea Xeral de Colexiados e por proposta da Xunta de Goberno, merezan tal designación.
Artigo 9º.-Requisitos para a incorporación ao Colexio, tramitación e causas de denegación.
1. Para solicitar a colexiación, o interesado dirixirá a correspondente solicitude por escrito, mediante impreso que facilitará o Colexio, ao decano, acompañando título profesional, testemuño deste ou xustificante de solicitalo.
No caso dun traslado dun Colexio a outro, bastará cunha certificación do Colexio de procedencia acreditativa de atoparse en activo e sen nota desfavorable que o impida no seu expediente profesional.
A mesma certificación será válida para solicitar a incorporación a outro Colexio, sen deixar de pertencer ao de orixe, todo iso sen prexuízo do establecido no artigo 2.3º da Lei 11/2001.
Poderán incorporarse voluntariamente ao Colexio Profesional de Delineantes e Técnicos Superiores Proxectistas de Ourense as persoas que, reunindo as condicións establecidas, non exerzan a profesión ou, exercéndoa, cesen nesta, cubrindo a parte que lles corresponda deste punto 1.
2. A incorporación poderá ser denegada:
a) Cando os documentos presentados sexan insuficientes ou ofrezan dúbidas sobre a súa autenticidade.
b) Cando o interesado estiver cumprindo condena imposta polos tribunais de Xustiza, que leve anexa a pena accesoria de inhabilitación absoluta ou especial para o exercicio da profesión.
c) Cando fose expulsado doutro Colexio e non obtivese expresa rehabilitación.
d) Cando se atope suspendido no exercicio da profesión, en virtude de corrección disciplinaria imposta por outro Colexio ou polo Consello Galego de Colexios Profesionais de Delineantes.
e) Cando o peticionario, procedendo doutro Colexio, non xustifique cumpridamente satisfacer as cotas e dereitos que lle correspondían no colexio de orixe.
3. As peticións de colexiación tramitaranse da forma seguinte:
a) Toda petición de incorporación ao Colexio será resolta no prazo dun mes contado desde a data da solicitude ou, se é o caso, desde que achegue o interesado os documentos necesarios ou emende os defectos da solicitude. Transcorrido este prazo sen que se resolva sobre esta entenderase denegada para os efectos das accións ou recursos que procedan.
b) Contra as resolucións denegatorias das peticións de incorporación, poderá reclamarse ante o Consello Galego de Colexios Profesionais de Delineantes. A reclamación deberá formularse no prazo de trinta días hábiles desde que se notifique a resolución ou da desestimación por silencio.
Artigo 10º.-Baixas no Colexio.
1. A condición de colexiado perderase polas seguintes causas:
a) Defunción.
b) Incapacidade legal, presentando a documentación que o acredite.
c) Separación ou expulsión como consecuencia de cumprimento de sanción disciplinaria que así o determine.
d) Baixa voluntaria, comunicada por escrito dirixido ao decano, alegando deixar de exercer a profesión, incapacidade permanente ou xubilación.
e) Baixa forzosa, por incumprimento das obrigas económicas.
2. Para que a baixa forzosa sexa efectiva, será necesaria a instrución dun expediente sumario, que comportará un requirimento escrito ao afectado, para que, dentro do termo que se fixe, se poña ao corrente do descuberto. Pasado o prazo sen satisfacelo, tomarase o acordo de baixa, que deberá notificarse de forma expresa ao interesado, sen prexuízo das accións xudiciais que poida tomar a Xunta de Goberno para a reclamación de devanditas obrigas económicas.
En calquera momento poderase rehabilitar a colexiación previo o aboamento dos descubertos pendentes e a taxa de reingreso, no caso de que sexa prevista.
SECCIÓN SEGUNDA
Artigo 11º.-Dereitos dos colexiados.
Todos os colexiados, fóra dos membros de honra non colexiados, terán dereito a gozar de todos os servizos, facultades e prerrogativas que resulten destes estatutos, e ademais:
1. Elixir e ser elixido para postos de representación e ocupar cargos directivos. Os colexiados non exercentes non poderán ser elixidos para os devanditos postos pero si terán o dereito de voto.
2. Informar e ser informado das actuacións e vida da entidade e das cuestións que fagan referencia ao exercicio da profesión.
3. Exercer a representación que en cada caso se confira.
4. Intervir, conforme as normas legais e estatutarias, na xestión económica e administrativa do Colexio e expresar libremente as súas opinións en materia e asuntos de interese profesional.
5. Exercitar as accións e recursos a que haxa lugar en defensa dos seus dereitos como colexiados.
6. Ser amparados polo Colexio no exercicio profesional en defensa dos seus lícitos intereses.
7. Ser representados polo Colexio, cando así o acorde a Xunta de Goberno, co fin de facilitar accións, excepcións e defensas relacionadas co exercicio profesional ante tribunais, autoridades, organismos ou entidades públicas e privadas.
8. Ser asistidos polo Colexio, mediante os correspondentes servizos para tal fin establecidos, no cobramento dos seus honorarios profesionais.
9. Asistir con voz e voto ás asembleas xerais do Colexio.
10. Presentar libremente as súas candidaturas aos postos de goberno do Colexio e desempeñar os cargos para os que fosen elixidos. Este dereito non o terán os colexiados non exercentes.
11. Formular queixas ante a Xunta de Goberno do Colexio contra a actuación profesional ou colexial de calquera dos seus membros.
12. Integrarse nas institucións de mutualidad ou previsión establecidas ou que poidan establecerse, contribuíndo na forma que se acorde pola Xunta xeral extraordinaria que especialmente se convoque.
13. Os colexiados non exercentes terán dereito a gozar de todos os servizos, facultades e prerrogativas dos exercentes coas limitacións sinaladas nestes estatutos e con excepción daqueles dereitos inherentes ao exercicio profesional.
SECCIÓN TERCEIRA
Artigo 12º.-Obrigas dos colegiados.
1. Para exercer legalmente a actividade de delineante ou técnico superior proxectista será indispensable estar colexiado no Colexio establecido na súa demarcación de residencia e:
a) Cumprir coas prescricións destes estatutos, dos regulamentos que os desenvolvan e dos acordos que sexan adoptados polo Colexio e polo Consello de Colexios de Delineantes.
b) A asistencia aos actos corporativos.
c) Aceptar o desempeño das tarefas que lles sexan encomendadas polos órganos de xestión do Colexio.
d) Pagar as cotas e dereitos que sexan aprobados polo Colexio para o seu sostemento e para outras finalidades.
O colexiado xubilado quedará exento da obriga de pagamento da cota colexial. Nesta situación da xubilación laboral-profesional, non diminuirá ningún dos dereitos dos colexiados que resulten destes estatutos aínda que causarán baixa no seguro ou mutualidade e non poderán ser elixidos para cargos directivos.
e) Observar respecto dos órganos de xestión do Colexio a debida disciplina, e entre os colexiados os deberes de harmonía profesional.
f) Pór en coñecemento do Colexio todos os feitos que poidan afectar a profesión, tanto particular como colectivamente considerada, e cuxa importancia poida determinar a intervención corporativa con carácter oficial.
g) O colexiado comunicará obrigatoriamente ao Colexio o seu domicilio para notificacións para todos os efectos colexiais. Así mesmo, calquera cambio de domicilio, para que produza estes efectos, deberá ser comunicado expresamente.
2. A perda da condición de colexiado non liberará do cumprimento das obrigas vencidas. Estas obrigas poderanse exixir aos interesados e a os seus herdeiros.
CAPÍTULO III
Órganos do colexio
Artigo 13º.
Son órganos esenciais da estrutura colexial a Asemblea xeral, como órgano plenario; a Xunta de Goberno, como órgano de goberno; e o decano como órgano presidencial.
A Xunta ou Asemblea xeral é o órgano soberano do Colexio. Todos os colexiados incorporados de pleno dereito ao Colexio teñen voz e voto, salvo que estean afectados por unha sanción que supoña a suspensión das actividades colexiais en xeral, a limitación destes dereitos, ou que non se satisfixeron as cotas establecidas.
As resolucións aprobadas en Asemblea xeral e de acordo cos estatutos, son obrigatorias para todos os colexiados.
Artigo 14º.
A Asemblea xeral pode ser ordinaria ou extraordinaria e a elas poderán asistir todos os colexiados de acordo co artigo 13. O voto é persoal, pero pode admitirse, nos casos en que así se estableza, o voto por delegación ou compromisarios, a condición de que a delegación sexa autentificada por notario ou pola secretaría do Colexio.
Artigo 15º.-Das asembleas xerais ordinarias.
No mes de febreiro de cada ano, o Colexio celebrará a Asemblea xeral ordinaria, para a aprobación de orzamento e renovación de cargos directivos, se procedese. Nesta Asemblea xeral ordinaria aprobaranse as contas, dándose aos colexiados información xeral sobre a marcha do Colexio en todos os seus aspectos.
Artigo 16º.-Das asembleas xerais extraordinarias.
A Asemblea reunirase con carácter extraordinario, logo de convocatoria do seu decano, ben por propia iniciativa, por acordo da Xunta de Goberno ou por petición do número de colexiados que represente polo menos o 25% do total.
Artigo 17º.
1. As asembleas xerais ordinarias e extraordinarias convocaranse por comunicado do decano, mediante notificación persoal e escrita a todos os colexiados, con dez días naturais de antelación como mínimo, á data da reunión, salvo casos excepcionais.
2. A convocatoria que deberá conter o lugar, local, día e hora en que deba celebrarse a asemblea e os asuntos que se deban tratar, segundo a orde do día acordado previamente, expresándose data e hora en que terá lugar a reunión en segunda convocatoria.
3. A Xunta de Goberno, no apartado de rogos e preguntas, recollerá todas as propostas que sexan formuladas polos colexiados mediante petición escrita, tres días naturais antes da data da reunión. Non poderá aprobarse ningún acordo sobre cuestións que non figuren na orde do día.
Artigo 18º.
A Asemblea xeral quedará validamente constituída, en primeira convocatoria, cando se atopen representados a metade máis un dos membros e, en segunda convocatoria, calquera que for o número de asistentes; coa presenza en ambos os casos do decano e o secretario, ou daqueles que os substitúan.
Artigo 19º.
A Presidencia de todas as asembleas xerais corresponderá ao decano do Colexio e, en ausencia deste, ao vicedecano.
A Mesa da Asemblea quedará integrada pola Xunta de Goberno, e actuará como cecretario o da propia Xunta.
Os acordos que adopte a Asemblea xeral serano por votación, polo sistema de maioría simple. Os acordos adoptados polo Pleno da Asemblea xeral, conforme coas súas atribucións, serán obrigatorios para todos os colexiados.
Artigo 20º.
Son funcións e competencias da Asemblea Xxral:
a) Adoptar os acordos relativos á representación, xestión e defensa dos intereses do Colexio e dos seus afiliados.
b) Aprobar os programas e plans de actuación.
c) Elixir e revogar mediante moción de censura o mandato dos membros da Xunta de Goberno e do decano. Os devanditos cargos proveranse mediante sufraxio libre e secreto.
d) Coñecer e aprobar a xestión da Xunta de Goberno e do seu decano.
e) Aprobar as cotas de carácter extraordinario, incluídas derramas, que deban de satisfacer os colexiados, segundo as propostas que elabore a Xunta de Goberno.
f) Elaborar o Regulamento de réxime interior, o cal será aprobado polo Consello Galego de Colexios Profesionais de Delineantes, sempre que estea de acordo coa Lei de colexios profesionais e co estatuto.
g) Propor a disolución do Colexio.
h) Coñecer e resolver as reclamacións formuladas polos colexiados.
i) A aprobación e reforma dos estatutos e normas deontolóxicas colexiais.
j) A aprobación dos orzamentos e contas do Colexio.
Artigo 21º.
Das reunións da Asemblea xeral levantarase acta, estendéndose nun libro para o efecto, asinada polo secretario co visto e prace do decano. A acta da Asemblea terá forza executiva a partir da data do seu envío ao Consello Galego dos Colexios Profesionais de Delineantes de Galicia e ao Consello Xeral de Colexios Profesionais e será definitivamente referendada na seguinte sesión da Asemblea xeral. No caso de que a acta non reflicta os acordos da Asemblea, efectuarase a correspondente rectificación e, se houbese lugar, exixiranse as correspondentes responsabilidades.
Artigo 22º.-Moción de censura.
1. A moción de censura á Xunta de goberno ou a algún dos seus membros só poderá exporse na Xunta xeral extraordinaria convocada para oefecto. É competencia exclusiva da Xunta xeral extraordinaria a remoción por medio de moción de censura do decano.
2. A solicitude de convocatoria de Xunta xeral extraordinaria requirirá a sinatura dun mínimo do 20% dos colexiados exercentes, incorporados polo menos con tres meses de antelación, e expresará con claridade as razóns en que se funde.
3. A válida constitución da dita Xunta xeral extraordinaria requirirá a concorrencia persoal da metade máis un do censo colexial con dereito a voto. Existindo este quórum, para que prospere, será necesario o voto favorable, directo, secreto e persoal, da metade máis un do censo dos colexiados exercentes.
4. Nesta clase de xuntas non se admitirá o voto por correo.
Artigo 23º.-Composición da Xunta de Goberno.
O Colexio Profesional de Delineantes e Técnicos Superiores Proxectistas de Ourense estará rexido e representado pola súa Xunta de Goberno, integrada por un decano, un vicedecano, un secretario, un tesoureiro, un interventor e tantos vogais como delegacións compoñan o Colexio ou se considere adecuado, sen que o seu número sexa superior a cinco nin o número total de membros da Xunta de Goberno sexa superior a dez.
Artigo 24º.-Competencias e funcionamento da Xunta de Goberno.
1. Corresponde á Xunta de Goberno a dirección e administración do Colexio para o cumprimento dos seus fins, en todo aquilo que, de xeito expreso, non corresponda á Asemblea xeral.
2. A Xunta de Goberno reunirase ordinariamente, polo menos, unha vez ao mes, sen prexuízo de podelo facer con maior frecuencia cando a importancia dos asuntos o requiran, ou por petición de tres dos seus membros.
3. A convocatoria para as reunións será feita pola Secretaría, logo de mandato do decano, con polo menos tres días de antelación. Formularanse por escrito e irán acompañadas da orde do día correspondente. Fóra deste non poderán tratarse outros asuntos, salvo os que o decano considere de urxencia. Os acordos adoptaranse por maioría de votos dos asistentes. O decano terá voto de calidade.
4. A Xunta de Goberno poderá acordar a delegación da sinatura do secretario en cuestións non substanciais, ben noutro compoñente da Xunta ou en funcionario ou empregado, delineante non exercente, do persoal do colexio.
5. De modo especial corresponde á Xunta de Goberno:
a) Someter a referendo asuntos concretos de interese colexial, por sufraxio secreto e na forma que a propia Xunta estableza, e en concreto, todos aqueles relativos á dirección e vixilancia do cumprimento dos labores corporativos, enumerados no artigo 3º destes estatutos.
b) Resolver sobre a admisión de novos colexiados que soliciten incorporarse ao Colexio, podendo exercer esta facultade o decano, en casos de urxencia, que serán sometidos á ratificación da Xunta de Goberno.
c) Velar porque os colexiados observen boa conduta respecto dos seus compañeiros, aos seus clientes, e que no desempeño da súa función, despreguen a necesaria dilixencia e competencia profesional.
d) Exercitar as accións e actuacións oportunas para impedir e perseguir o intrusismo, así como o exercicio da profesión a quen, colexiados ou non, a exercesen en forma e baixo condicións contrarias ás legalmente establecidas, sen excluír as persoas, naturais ou xurídicas, que faciliten o exercicio profesional irregular.
e) Determinar as cotas de incorporación e as ordinarias que deban satisfacer os colexiados para o sostemento das cargas e servizos colexiais.
f) Propor á Xunta Xeral a imposición de cotas extraordinarias aos seus colexiados.
g) Recadar o importe das cotas e das pólizas establecidas para o sostemento das cargas do Colexio, do Consello Galego dos Colexios Profesionais de Delineantes de Galicia, do Consello Xeral dos Colexios Profesionais de Delineantes, así como dos demais recursos económicos previstos no Estatuto xeral.
h) Establecer os baremos ou criterios orientadores de honorarios profesionais e emitir informes sobre honorarios aplicables cando o soliciten os colexiados minutantes.
i) Convocar eleccións para prover os cargos da Xunta de Goberno, dispondo o necesario para a súa elección, conforme as normas legais e estatutarias.
j) Convocar xuntas xerais ordinarias e extraordinarias, fixando a orde do día.
k) Exercer as facultades disciplinarias.
l) Arbitrar nos conflitos que puidesen xurdir entre os colexiados.
m) Propor á aprobación da Xunta xeral os regulamentos de orde interior que estime convenientes.
n) Velar por que no exercicio profesional se observen as condicións de dignidade e prestixio que corresponden ao delineante, así como propiciar a harmonía e colaboración entre os colexiados, impedindo a competencia desleal.
o) Informar aos colexiados de cantas cuestións coñeza que lles poidan afectar, xa sexan de índole corporativa, colexial, profesional ou cultural.
p) Defender aos colexiados no desempeño das funcións da profesión, ou con ocasión delas, cando o estime procedente e xusto.
q) Exercitar os dereitos e accións que correspondan ao Colexio e, en particular, contra quen entorpeza o bo funcionamento, a liberdade e independencia do exercicio profesional.
r) Recadar, distribuír e administrar os fondos do Colexio; redactar os orzamentos, render as contas anuais, e proporlle á Xunta xeral o investimento ou disposición do patrimonio colexial, se se tratase de inmobles.
s) Emitir informes, estudos e ditames, evacuar consultas e ditar resolucións xudiciais, así como crear e manter tribunais de arbitraxe.
t) Proceder á contratación dos empregados necesarios para a boa marcha da corporación.
u) Dirixir, coordinar, programar e controlar a actividade dos departamentos e servizos colexiais.
v) Decidir a realización de auditoría da situación financeira colexial, cando se produza a renovación ordinaria total da Xunta de Goberno, e contratala, sen prexuízo da función fiscalizadora que lles corresponde aos organismos públicos legalmente habilitados para levala.
w) Designar árbitros, contadores e peritos cando tal designación lle sexa solicitada, e establecer os requisitos de formación e antigüidade.
x) Informar de palabra ou por escrito, en nome do Colexio, en cantos proxectos ou iniciativas das cortes xerais, do Goberno central ou autonómico ou outros organismos o requiran.
y) Exixir por vía xudicial o cumprimento das obrigas económicas aos colexiados, de acordo co artigo 10º, punto 2, destes estatutos.
Artigo 25º.-Da elección, cesamentos e vacantes da Xunta de Goberno.
1. A Xunta de Goberno será elixida por votación dos colexiados e renovarase por metade cada dous anos, sendo os cargos reelixibles.
2. Poderán ser candidatos todos os colexiados, que teñan un mínimo de dous anos de colexiación, que estean ao corrente no pagamento de cotas e que non se atopen incursos en incapacidade legal ou estatutaria.
3. Para ser candidato á Xunta de Goberno é necesario presentar candidatura con dez días de antelación á data na que se realice a votación. As candidaturas serán individuais (lista aberta) e colectivas (lista pechada).
Serán candidaturas colectivas, lista pechada, as dos cargos de decano, vicedecano, secretario, tesoureiro e interventor.
4. Os candidatos poderán remitir aos colexiados o seu programa de goberno para o que se lles facilitará a quen o desexe unha listaxe de persoas colexiadas cos seus nomes e enderezos.
Con quince días de antelación convocarase a constitución da mesa electoral, pola Xunta de Goberno ou por resolución asemblearia. As votacións e escrutinio de votos realízanse na sede oficial do colexio segundo o horario fixado nunha única xornada.
5. O nomeamento e os cambios dos compoñentes da Xunta de Goberno deberán ser comunicados no termo de dez días hábiles, desde que se produzan, á consellería competente en materia de colexios profesionais. Tamén se comunicará no mesmo termo de dez días ao Consello Galego de Colexios Profesionais de Delineantes de Galicia e ao Consello Xeral de Colexios.
6. Os membros da Xunta de Goberno cesarán polas causas seguintes:
a) Falecemento.
b) Renuncia do interesado.
c) Falta de concorrencia ou perda dos requisitos estatutarios para desempeñar o cargo.
d) Expiración do termo ou prazo para o que foron elixidos ou designados.
e) Falta de asistencia inxustificada a tres sesións consecutivas ou cinco alternas no termo dun ano.
f) Aprobación de moción de censura efectuada pola Asemblea ou Xunta xeral, segundo o regulado no artigo 22.
7. Cando por calquera causa a totalidade dos cargos da Xunta de Goberno do Colexio queden vacantes, o Consello Galego dos Colexios Profesionais de Delineantes designará unha Xunta provisional de entre os seus membros máis antigos. A Xunta provisional convocará, no prazo de trinta días naturais, eleccións para a provisión dos cargos vacantes polo resto do mandato que queda, eleccións que deberán celebrarse dentro dos trinta días naturais seguintes, contados a partir da convocatoria.
Da mesma forma complementarase provisionalmente a Xunta de Goberno do Colexio cando se producise a vacante da metade ou máis dos cargos, procedéndose de igual modo á convocatoria de eleccións para a súa provisión definitiva.
Artigo 26º.-Das atribucións do decano da Xunta de Goberno.
Correspóndelle ao decano:
a) Representar xudicialmente e extraxudicialmente ao colexio, con facultades de delegar e acordar o exercicio de toda clase de accións, recursos e reclamacións, incluído o recurso de casación, ante calquera autoridade, órgano, xulgado ou tribunal, ata o Supremo, podendo outorgar poderes a favor de procuradores e designar letrados.
b) Convocar as reunións da Asemblea xeral e Xunta de Goberno.
c) Fixar a orde do día dunha e outra de acordo coa Xunta de Goberno.
d) Presidir as reunións da Asemblea xeral e Xunta de Goberno.
e) Dirixir as deliberacións.
f) Velar polo cumprimento das prescricións regulamentarias.
g) Autorizar coa súa sinatura as actas de todas as reunións. Consideraranse aprobadas estas actas se os asistentes ás reunións non expresan por escrito obxeccións no prazo de dez días hábiles desde que sexan expostas no taboleiro de anuncios.
h) Solicitar dos centros oficiais ou entidades particulares os datos que se precisen para cumprir os acordos a que se refire a epígrafe f) ou para ilustrar á Xunta de Goberno nas súas deliberacións ou resolucións.
i) Autorizar a incorporación ao Colexio.
j) Autorizar os libramentos e ordes de pagamento.
k) Lexitimar coa súa sinatura os libros de contabilidade e calquera outro de natureza oficial, iso sen prexuízo da legalización establecida pola lei.
l) Autorizar os documentos necesarios para a apertura de contas correntes bancarias e os talóns ou cheques expedidos pola tesouraría para retirar cantidades monetarias ou habilitar pagamentos.
m) Dar posesión aos membros da Xunta de Goberno.
n) Decidir co seu voto de calidade os empates nas votacións.
o) Executar os acordos do órgano de goberno.
Artigo 27º.-Das atribucións do vicedecano.
O vicedecano exercerá todas aquelas funcións que lle encomende o decano, asumindo as deste en caso de ausencia, enfermidade ou vacante.
Artigo 28º.-Atribucións do secretario.
Independentemente dos dereitos e obrigas que lle confiran o Regulamento e os acordos da Xunta de Goberno, corresponderalle ao secretario:
a) Levantar acta das reunións.
b) Dar fe da posesión de todos os membros da Xunta de Goberno.
c) Expedir certificacións.
d) Preparar a documentación para dar contas á Xunta de Goberno.
e) Redactar a memoria anual.
f) Asinar por si ou co decano, en caso necesario, as ordes, correspondencia ordinaria de mero trámite e demais documentos administrativos.
g) Coidar o arquivo dos documentos pertencentes ao Colexio, de cuxa custodia será responsable.
h) Levar o Libro de actas das reunións das asembleas xerais ordinarias, extraordinarias e das xuntas de goberno.
i) Levar por si, auxiliado polo persoal de oficina en que poida delegar, o Libro de colexiados, e no que se farán constar os nomes e apelidos destes, escolas das que proceden, especialidades que teñan cursadas, data de expedición do título, datas de solicitude de ingreso e da incorporación, domicilio, empresa na que prestan os seus servizos ou se exercen a profesión libremente.
j) Exercer a autoridade directa sobre o persoal administrativo e subalterno, a quen fará cumprir coas súas obrigacións específicas e cos acordos da Xunta de Goberno.
Artigo 29º.-Do tesoureiro.
Será misión do tesoureiro:
a) Recadar e custodiar os fondos pertencentes ao Colexio, sendo responsable deles.
b) Asinar recibos, recibir cobramentos e realizar pagamentos, coa sinatura conxunta do decano.
c) Ter no seu poder o fondo reducido indispensable para as atencións ordinarias do Colexio, ingresando o que exceda deste límite no banco ou bancos que indique a Xunta de Goberno. Estas cantidades non se retirarán máis que coas sinaturas autorizadas que son as do tesoureiro, interventor e decano, sendo suficientes dúas delas, pero invariablemente unha haberá de ser a do decano.
d) Dar conta á Xunta de Goberno da falta de pagamento dos colexiados, para que se reclamen as cantidades debidas.
Artigo 30º.-Do interventor.
Será misión do interventor:
a) Levar os libros de contabilidade de forma legal.
b) Asinar a correspondente conta de ingresos e pagos mensuais, para sometela á aprobación da Xunta de Goberno, e a súa inclusión no balance anual que haberá de aprobar a Asemblea xeral.
c) Facer chegar, por medio da memoria anual, a todos os colexiados o balance da situación económica do Colexio.
d) Redactar, en unión do tesoureiro, os orzamentos do Colexio e sometelos á Xunta de Goberno.
CAPÍTULO IV
Do Consello Galego de Colexios Profesionais de Delineantes de Galicia
Artigo 31º.
Os representantes do Colexio de Ourense ante o Consello serán dous conselleiros: o decano e outro designado pola Xunta de Goberno de entre os seus membros.
Artigo 32º.
As cotas e outras contribucións económicas, asignadas individualmente aos colexiados e destinadas ao Consello de Colexios, ingresaranse a través do Colexio.
CAPÍTULO V
Da potestade disciplinaria
Artigo 33º.
1. Non se pode impor ningunha sanción colexial, sen a instrución previa dun expediente disciplinario, a tramitación do cal se rexerá polo disposto nestes estatutos e supletoriamente polas normas do procedemento administrativo.
2. Todo procedemento disciplinario iniciarase sempre de oficio, por acordo do órgano competente, ben por propia iniciativa, ou ben como consecuencia dunha denuncia ou comunicación, que deberá conter as circunstancias persoais e a sinatura do denunciante.
3. O órgano competente para iniciar o expediente disciplinario poderá acordar a instrución de información reservada antes de ditar o correspondente acordo de iniciación do expediente disciplinario. A resolución pola cal se acorde e o arquivo das actuacións haberán de expresar as causas que o motivaron e dispor, se procedese, o que se crea pertinente con relación ao denunciante.
4. A Xunta de Goberno designará a un instrutor para a tramitación do expediente e proposta de sanción. Este expediente deberá quedar concluído no termo máximo de tres meses.
5. En todo expediente deberán ser escoitadas as partes, dentro do tempo concedido polo instrutor, que non poderá exceder de quince días hábiles. As partes exporán por escrito as súas razóns e achegarán os documentos que estimen conveniente.
6. O instrutor, logo de escoitadas as partes, haberá de presentar o prego de cargos. A Xunta de Goberno, mediante resolución motivada, acordará no termo de quince días hábiles, a imposición de sanción ou o arquivo da causa.
7. As faltas leves prescribirán ao termo de dous meses, as graves ao cabo dos dous anos e as moi graves ao cabo dos catro anos de cometerse.
8. A prescrición interromperase polo inicio do procedemento disciplinario con coñecemento do interesado. A paralización do procedemento por un tempo superior a un mes, non imputable ao presunto responsable, fará renovar o prazo interrompido.
Artigo 34º.
1. O sancionado poderá pedir ao Colexio a súa rehabilitación, coa consecuente cancelación da nota no seu expediente disciplinario. Os termos establecidos serán, contados desde o cumprimento da sanción, os seguintes: se a falta fose leve, seis meses; grave, dous anos; moi grave, catro anos; e determinante de expulsión, cinco anos.
2. A suspensión ou a inhabilitación do exercicio profesional non comprende a perda da condición de colexiado. A persoa suspendida ou inhabilitada continuará pertencendo ao Colexio, coa limitación de dereitos que a causa ou acordos da suspensión ou da inhabilitación produzan.
A suspensión ou a inhabilitación deberase comunicar ao Consello Galego de Colexios Profesionais de Delineantes de Galicia.
Artigo 35º.
1. Considerarase falta leve a neglixencia no cumprimento dos preceptos estatutarios, regulamentarios, e os acordos do Colexio e do Consello de Colexios, as incorreccións de pouca transcendencia na realización do traballo persoal, as faltas reiteradas e inxustificadas de polo menos 5 reunións da Xunta de Goberno ou do Consello, ou non aceptar sen motivo cargos corporativos, e as desconsideracións de pouca transcendencia aos compañeiros.
2. Consideraranse faltas graves o ser sancionado por tres ou máis faltas leves, dentro do período dun ano; o incumprimento, a conciencia, dos preceptos estatutarios e regulamentarios, así como os acordos e as obrigas económicas do colexio ou do consello; a desconsideración ofensiva grave aos compañeiros; o encubrimento do intrusismo profesional e a realización de traballos que, pola súa natureza, atenten contra o prestixio e a honorabilidade profesionais.
3. Consideraranse faltas moi graves a comisión de calquera feito que afecte a ética e honorabilidade profesionais, ou o ser obxecto de dúas ou máis sancións por faltas graves dentro do período dun ano.
4. As sancións que poderán imporse, segundo o previsto nestes estatutos, serán leves, graves e moi graves.
a) Considéranse sancións leves:
1. Advertencia por oficio.
2. Reprensión privada.
b) Considerarase sanción grave a suspensión do exercicio profesional por un tempo non superior a seis meses.
c) Considerarase sanción moi grave a suspensión do exercicio profesional por un tempo superior a seis meses, ou a expulsión do Colexio.
5. As sancións graves e moi graves comportarán a inhabilitación para todo cargo de goberno ao longo do período de sanción.
6. A sanción de expulsión do Colexio soamente se aplicará:
a) Por reiteradas faltas de competencia ou decoro profesional, polas que estivese sancionado con suspensión superior a seis meses.
b) Cando sobre o expedientado recaia a xurisdición criminal, con sentenza firme, por feitos relacionados co exercicio da profesión.
Artigo 36º.
Contra os actos e as resolucións do Colexio poderase interpoñer recurso de alzada no prazo dun mes desde a súa notificación ante o Consello Galego de Colexios, que esgotará a vía corporativa e deberá resolverse no prazo de tres meses.
Artigo 37º.
A Lei de réxime xurídico das administracións públicas e do procedemento administrativo común será supletoria en todo o que non prevexan estes estatutos do Colexio de delineantes e técnicos superiores proxectistas de Ourense.
CAPÍTULO VI
Réxime económico
Artigo 38º.-Dos recursos económicos do Colexio.
Os fondos do Colexio estarán constituídos por recursos ordinarios e extraordinarios.
Serán recursos ordinarios:
a) Os rendementos de bens e dereitos que constitúan o patrimonio colexial.
b) Os dereitos que se establezan pola elaboración remunerada de informes, ditames, estudos e outros servizos.
c) Os dereitos de incorporación, cotas ordinarias e extraordinarias, incluídas derramas.
d) O libramento de certificacións evidentes.
e) Os dereitos de intervención profesional.
f) Calquera outro que fose posible de similares características.
Serán recursos extraordinarios:
a) As doazóns ou subvencións de procedencia pública ou privada.
b) Os bens que a título hereditario ou por calquera outra causa se incorporen ao patrimonio do Colexio.
c) Calquera outro que fose legalmente posible e que non constitúa recurso ordinario.
Artigo 39º.
A totalidade dos recursos, ordinarios e extraordinarios, deberán aplicarse con carácter exclusivo ao cumprimento das obrigacións atribuídas pola Lei de colexios profesionais e polas normas estatutarias e regulamentarias.
Artigo 40º.
Cando se establezan cotas de incorporación, de percepción periódica ou de carácter extraordinario, incluídas derramas, entenderase que obrigan a todos os colexiados, sen prexuízo de que se poidan acordar estatutariamente exencións e moderacións en circunstancias determinadas.
A contía das cotas de percepción periódica será fixada pola Xunta de Goberno; as de carácter extraordinario, incluídas derramas, deberán ser aprobadas pola Asemblea xeral.
Artigo 41º.
A Xunta de Goberno presentará anualmente para a súa aprobación á Asemblea xeral:
a) Liquidación do orzamento do exercicio anterior.
b) Orzamento para o exercicio próximo.
Artigo 42º.
Cando se produza a renovación ordinaria, total ou parcial, dos órganos directivos o colexio profesional deberá ser auditado, sen prexuízo da función fiscalizadora que lle corresponde aos organismos públicos legalmente habilitados para iso.
CAPÍTULO VII
Disolución
Artigo 43º.
A disolución do Colexio terá lugar:
a) Por calquera causa establecida nestes estatutos.
b) Por acordo da Asemblea xeral, tomado con todos os requisitos necesarios.
c) Por unión ou fusión.
d) Por absorción por outro Colexio.
e) Por falta de colexiados que non permita cubrir os lugares previstos no órgano de goberno, sen simultanear ou duplicar cargos.
f) Por perder a profesión, de acordo coas normas que a regulen, o carácter de colexiable.
A Asemblea xeral terá que ser convocada especialmente con carácter extraordinario para este obxecto e ser aprobada pola consellería competente en materia de colexios profesionais, logo de informe do Consello Galego de Colexios Profesionais de Delineantes de Galicia.
O acordo de disolución terá que ser tomado polas tres cuartas partes dos colexiados por votación directa, e deberá publicarse no Diario Oficial de Galicia, para o que se comunicará previamente á consellería competente en materia de colexios profesionais, ou a aquel departamento en quen esta delegue, a adopción da resolución oportuna para a súa inscrición no Rexistro de colexios.
O patrimonio social, logo de nomeamento de liquidadores, destinarase en primeiro lugar a cubrir o pasivo. O activo resultante destinarase ás institucións de previsión de delineantes que existan na provincia. Se non as houber, repartirase a partes iguais entre os colexiados en alta no momento da disolución. Exceptúase a disolución por integración a outro colexio nese caso o patrimonio do colexio disolto pasará ao colexio que o absorba.
CAPÍTULO VIII
Modificación dos estatutos
Artigo 44º.
Para modificar estes estatutos, será necesario acordo dos dous terzos da asemblea xeral extraordinaria, especialmente convocada para este efecto.
Estas modificacións comunicaranse e deberán ser aprobadas pola consellería competente en materia de colexios profesionais e ao Consello Galego de Colexios Profesionais de Delineantes.
Disposicións adicionais
Primeira.
1. O Colexio Profesional de Delineantes e Técnicos Superiores Proxectistas de Ourense manterá co Consello Xeral de Colexios Oficiais de Delineantes, o cal desempeña no ámbito nacional a representación de todos os colexios oficiais de delineantes, as relacións de mutuo intercambio de informacións e outras que conveñan aos intereses do Colexio e a lexislación xeral do estado lle asigne, e especialmente as que se refiran ás titulacións dos delineantes e relacións desta profesión coa Administración central.
2. Esta relación levará a cabo mediante o Consello Galego de Colexios Profesionais de Delineantes de Galicia, que desempeñará a representación dos colexios galegos ante o Consello Xeral.
Segunda.
Sen prexuízo do establecido na disposición anterior, as relacións entre os colexios, entidades ou organizacións profesionais de delineantes fose do ámbito territorial de Galicia serán establecidas por medio de acordos entre as entidades interesadas.